Christian Campbell Andersen

Christian Fredrik Lund Campbell Andersen (født 14. desember 1860, død 31. januar 1927) var repslager og fiskeutstyrsforhandler i Bergen, fabrikkeier i Årstad, organisasjonsmann og politiker.

 Historie 
Christian Campell Andersen var sønn av Mette Bolette Campbell (1824-1910) og Jan Andersen (1828-1910). Faren var seilskuteskipper og eier av «Nordnæshaugens rebslageri», opprettet i 1805. Christian var gift med Helene Jensen og sammen hadde de døtrene Lilly (gift Gundersen) og Erna (gift Krohn-Hansen). Sammen med familien sin bodde han i Haugeveien 40 på Nordnes, hvor også familiens reperbane lå.

Christian Campbell  Andersen var utdannet repslager og studerte ved Bergens katedralskole i 1876. Han fikk statens håndverkerstipend for å lære ståltrådfabrikasjon i England og Skottland i 1888 og i 1891 overtok han farens repslageri på Nordneshaugen. I 1898 etablerte han Solheim Traadfabrik AS  sammen med O. Nilssen & Søn. Fabrikken som holdt til i Solheimsviken ble en viktig arbeidsplass, først og fremst for kvinnene i området. Fabrikken produserte garn, nottråd, snøretråd og kabelgarn av russisk, italiensk og indisk hamp. I 1905 opprettet han firmaet Chr. Campbell Andersen, repslageri og handel.

Reperbanen på Nordnes ble revet i 1916 til fordel for trikken. Campbell Andersen kjempet lenge mot rivning av reperbanen, men høyesterett avgjorde saken til fordel for Bergen kommune som ville legge trikkeskinner ut over Nordnes.

I tillegg til å være en aktiv forretningsmann hadde Christian Campbell Andersen en rekke offentlige verv. Han var formann i Haandverks- og industriforeningen og Bergens Turnforening. Videre var han med på å opprette Norges Arbeidsgiverforening og satt i formannskapet og bystyret i Bergen i perioden 1898-1919. Han satt også på Stortinget som 1. og 2. suppleant i perioden 1904-1921 for Samlingspartiet. I forbindelse med jubileumsutstillingen i Kristiania i 1914 ble Campbell Andersen utnevnt til formann for en av Bergens lokalkomiteer. Han ble utnevnt av Handelsdepartementet til komiteen for private næringsdrivendes deltakelse i utstillingen.

Da Christian Campbell Andersen døde i 1927 ble firmaet gjort om til aksjeselskap, med Finn Greve Isdahl som aksjonær og direktør, og Sigurd Krohn-Hansen som disponent. Bedriften endret navn til Campbell Andersens enke AS.

Tidlig på 1970-tallet gikk Campbell Andersen sammen med fire andre lokale produsenter av fiskeutstyr og dannet Norsk Fiskeredskapsindustri AS(NOFI). Bedriften gikk konkurs ca. 1980.

Firmanavnet skrives på ulike måter: Campbell-Andersen, Campbell Andersen, Campelen.

Arkivene etter svigersønnen Sigurd Krohn-Hansen og etter Campelen, repslager og fiskeredskapsindustri blir oppbevart ved Bergen Byarkiv.

 Se også 
 Bergens Turnforening
 Jubileumsutstillingen på Frogner 1914

 Referanser 

 Kilder 
 Artikkel om Christian Campell Andersen av Åsta Vadset, nettsiden "Historier fra en bydel - Årstad", Bergen Byarkiv
 Artikkel om Campbell Andersens Enke AS av Åsta Vadset, nettsiden "Historier fra en bydel - Årstad", Bergen Byarkiv
 Bergens Aftenblad 20. oktober 1918.
 Bergens nærings- og forretningsliv i tekst og billeder. Red. O.W. Fasting m.fl. A.M. Hanches Forlag, Kristiania. U.å.
 Det norske næringsliv. Bergen fylke, 1945.
 Arkivene etter Johan Krohn-Hansen og etter Campelen, repslager og fiskeredskapsindustri, oppbevart ved Bergen Byarkiv

 Eksterne lenker 
 Oversikt over Campbell Andersens offentlige verv
 Jubileumsutstillingen 1914 , Bergen Byarkiv

Kategori:Bergens historie